b'\n_START_ARTICLE_\nVirgil S\xc4\x83hleanu\n_START_SECTION_\nBiografie\n_START_PARAGRAPH_\nVirgil S\xc4\x83hleanu s-a n\xc4\x83scut la data de 9 ianuarie 1946 \xc3\xaen satul Cacica (jude\xc8\x9bul Suceava). A absolvit cursurile Liceului "\xc8\x98tefan cel Mare din Suceava \xc8\x99i apoi pe cele ale Facult\xc4\x83\xc8\x9bii de Mecanic\xc4\x83 din cadrul Institutului Politehnic din Ia\xc8\x99i, sec\xc8\x9bia motoare termice, ob\xc8\x9bin\xc3\xa2nd calificarea de inginer mecanic. Virgil S\xc4\x83hleanu era tat\xc4\x83 a trei copii._NEWLINE_A fost repartizat ca inginer la Uzina Mecanic\xc4\x83 Suceava. A fost transferat apoi ca inginer la SC TEPRO SA Ia\xc8\x99i - cea mai mare uzin\xc4\x83 de \xc8\x9bevi sudate din lume p\xc3\xa2n\xc4\x83 \xc3\xaen 1989 (fosta Uzin\xc4\x83 Metalurgica din Ia\xc8\x99i \xc8\x99i actualmente SC Arcelor Mittal Ia\xc8\x99i). \xc3\x8en timp, \xc3\xaen anul 1986, el a devenit inginer \xc8\x99ef la Sec\xc8\x9bia scul\xc4\x83rie-confec\xc8\x9bii metalice._NEWLINE_\xc3\x8en perioada 1991-1994 a fost membru \xc3\xaen Biroul Permanent al Comitetului Executiv Ia\xc8\x99i al PRM. Prin decizia nr. 69/27.02.1995, directorul general al SC Tepro modific\xc4\x83 unilateral contractul individual de munc\xc4\x83, destituindu-l din func\xc8\x9bia de inginer \xc8\x99ef \xc8\x99i transfer\xc3\xa2ndu-l ca_NEWLINE_inginer la Serviciul prognoz\xc4\x83, strategie \xc8\x99i marketing. S\xc4\x83hleanu \xc3\xae\xc8\x99i cere drepturile \xc3\xaen justi\xc8\x9bie \xc8\x99i prin decizia civil\xc4\x83 nr. 1575/14.02.1996 a Judec\xc4\x83toriei Ia\xc8\x99i, se dispune reintegrarea contestatarului pe acela\xc8\x99i post cu plata desp\xc4\x83gubirilor p\xc3\xa2n\xc4\x83 la acea dat\xc4\x83._NEWLINE_Pentru a evita reintegrarea acestuia pe post, prin decizia nr. 405/21.07.1995, directorul general \xc3\xaei desface abuziv contractul de munca, concediindu-l de\xc8\x99i procesul se afla pe rol. Decizia civil\xc4\x83 nr. 1403/11.03.1996 a Tribunalului Ia\xc8\x99i reconfirm\xc4\x83 hot\xc4\x83r\xc3\xa2rea Judec\xc4\x83toriei. Prin decizia nr. 63/24.01.1997 a Cur\xc8\x9bii de Apel Ia\xc8\x99i, hot\xc4\x83r\xc3\xa2rea de a fi reangajat pe func\xc8\x9bie cu plata desp\xc4\x83gubirilor devine definitiv\xc4\x83 \xc8\x99i irevocabil\xc4\x83, iar din 17 martie 1997 este \xc3\xaenvestit\xc4\x83 cu titlu executor._NEWLINE_\xc3\x8en anul 1998 SC TEPRO SA a fost privatizat\xc4\x83 de c\xc4\x83tre stat, fiind cump\xc4\x83rat\xc4\x83 c\xc4\x83tre firma ceh\xc4\x83 Zelezarny Veseli ("Fierarii Veseli"). \xc3\x8en ianuarie 1999, patronatul a hot\xc4\x83r\xc3\xa2t concedierea a_NEWLINE_peste o mie de salaria\xc8\x9bi._NEWLINE_\xc3\x8en data de 12 februarie 1999, Virgil S\xc4\x83hleanu a fost ales ca pre\xc8\x99edinte al Sindicatul Liber TEPRO Ia\xc8\x99i de c\xc4\x83tre Adunarea General\xc4\x83 Extraordinar\xc4\x83 a sindicatului. \xc3\x8en paralel, a fost \xc8\x99i membru al Biroului Executiv Uniunea Sindical\xc4\x83 Teritorial\xc4\x83 \xe2\x80\x9cCartel Alfa\xe2\x80\x9d din Ia\xc8\x99i. Trei zile mai t\xc3\xa2rziu, Sindicatul TEPRO Ia\xc8\x99i a declan\xc8\x99at un conflict de munc\xc4\x83, acuz\xc3\xa2nd concedierea a 1.278 de salaria\xc8\x9bi \xc8\x99i privatizarea frauduloas\xc4\x83 a SC TEPRO SA de c\xc4\x83tre SC Zelezarny Veseli din Cehia. Ca urmare a acestor evenimente, prin decizia nr. 307/18.02.1999, Virgil S\xc4\x83hleanu a fost concediat de c\xc4\x83tre Administra\xc8\x9bia SC TEPRO Ia\xc8\x99i._NEWLINE_De\xc8\x99i concediat, el \xc8\x99i-a continuat activitatea sindical\xc4\x83 \xc3\xaen afara \xc3\xaentreprinderii, cu sprijinul FNS METAROM, el reu\xc8\x99ind s\xc4\x83 anuleze \xc3\xaen justi\xc8\x9bie concedierea celor 1.278 salaria\xc8\x9bi \xc8\x99i \xc3\xaen acela\xc8\x99i timp intervenind la autorit\xc4\x83\xc8\x9bile de stat pentru anularea contractului de privatizare care a transformat o firm\xc4\x83 profitabil\xc4\x83 \xc3\xaentr-una falimentar\xc4\x83. A organizat mai multe greve \xc8\x99i mi\xc8\x99c\xc4\x83ri de protest la adresa investitorului ceh Zelezarny Veseli, pe care \xc3\xael acuza c\xc4\x83 vrea s\xc4\x83 falimenteze fabrica._NEWLINE_Virgil S\xc4\x83hleanu a fost amenin\xc8\x9bat cu moartea \xc3\xaen aceast\xc4\x83 perioad\xc4\x83, i s-au intentat trei procese de c\xc4\x83tre administra\xc8\x9bia SC TEPRO SA, el ripost\xc3\xa2nd prin efectuarea demersurilor pentru judecarea proceselor la Curtea European\xc4\x83 de la Strasbourg. S-a pensionat la 1 martie 2000, c\xc3\xa2nd a cumulat vechimea minim\xc4\x83 cu sporuri, de pensionare.\n_START_SECTION_\nAsasinarea\n_START_PARAGRAPH_\n\xc3\x8en diminea\xc8\x9ba zilei de 7 septembrie 2000, \xc3\xaen jurul orei 8, S\xc4\x83hleanu urma s\xc4\x83 se prezinte la tribunal pentru a fi de fa\xc8\x9b\xc4\x83 la procesele ce-i fuseser\xc4\x83 intentate, dar \xc3\xaen timp ce acesta a ie\xc8\x99it din locuin\xc8\x9ba sa, a fost atacat \xc3\xaen scara blocului de c\xc4\x83tre doi indivizi (Ioan Tofan \xc8\x99i Claudiu Bahn\xc4\x83) care l-au ucis cu trei lovituri de cu\xc8\x9bit, oricare dintre lovituri put\xc3\xa2ndu-i provoca moartea. Victima a fost dus\xc4\x83 imediat la Spitalul de Urgen\xc8\x9b\xc4\x83 din Ia\xc8\x99i, dar nu a putut fi salvat\xc4\x83. Asasinii au fost aresta\xc8\x9bi dou\xc4\x83 zile mai t\xc3\xa2rziu, iar ulterior \xc8\x99i al\xc8\x9bi \xc8\x99apte complici._NEWLINE_Vestea asasin\xc4\x83rii liderului sindical a declan\xc8\x99at demonstra\xc8\x9bii \xc8\x99i proteste pe str\xc4\x83zile ora\xc8\x99ului Ia\xc8\x99i, numeroase sindicate din Rom\xc3\xa2nia solidariz\xc3\xa2ndu-se. A fost condus pe ultimul drum de peste 5.000 oameni, unii purt\xc3\xa2nd pancarte pe care scria "Prostia guvernan\xc8\x9bilor na\xc8\x99te asasini"._NEWLINE_Slujba de \xc3\xaenmorm\xc3\xa2ntare a fost oficiat\xc4\x83 de c\xc4\x83tre IPS Mitropolit Daniel Ciobotea al Moldovei \xc8\x99i Bucovinei, \xc3\xaenso\xc8\x9bit de un sobor de 24 preo\xc8\x9bi._NEWLINE_Procesul asasinilor lui Virgil S\xc4\x83hleanu a \xc3\xaenceput la Ia\xc8\x99i \xc3\xaen noiembrie 2000, pentru ca, \xc3\xaen februarie 2001, s\xc4\x83 fie str\xc4\x83mutat la Judec\xc4\x83toria Satu Mare. \xc3\x8en urma anchetei, s-a descoperit c\xc4\x83 \xc3\xaen organizarea atentatului au fost implica\xc8\x9bi directorul de atunci de la Tepro, reprezentantul investitorului ceh Zelezarny Veseli \xc8\x99i directorul firmei de paz\xc4\x83 Protect din Vaslui, firm\xc4\x83 care asigura paza societ\xc4\x83\xc8\x9bii._NEWLINE_Procesul a durat cinci ani, iar la 2 iunie 2005, \xc3\x8enalta Curte Suprem\xc4\x83 de Casa\xc8\x9bie \xc8\x99i Justi\xc8\x9biei a pronun\xc8\x9bat sentin\xc8\x9ba final\xc4\x83 \xc3\xaen dosarul asasin\xc4\x83rii liderului sindical Virgil S\xc4\x83hleanu. Criminalii \xc8\x99i autorii morali ai asasinatului au fost condamna\xc8\x9bi la un total de 98 de ani de \xc3\xaenchisoare._NEWLINE_Potrivit rechizitoriului, cet\xc4\x83\xc8\x9beanul ceh Franmtisek Priplata (director al SC Movas Vaslui),  Victor B\xc4\x83lan (directorul de la Tepro) \xc8\x99i C\xc4\x83t\xc4\x83lin Ciubotaru (directorul firmei de paz\xc4\x83 Protect din Vaslui) au fost acuza\xc8\x9bi de asociere pentru s\xc4\x83v\xc3\xa2r\xc8\x99irea de infrac\xc8\x9biuni \xc8\x99i de instigare la infrac\xc8\x9biunea de omor calificat, fiind condamna\xc8\x9bi la 8, 15 \xc8\x99i respectiv 17 ani de \xc3\xaenchisoare. Valentin Bl\xc4\x83ni\xc8\x9b\xc4\x83 \xc8\x99i Gelu Alexandru Spum\xc4\x83, \xc8\x99efi de filiale (B\xc3\xa2rlad \xc8\x99i Ia\xc8\x99i) \xc3\xaen cadrul firmei de paz\xc4\x83 Protect, au fost acuza\xc8\x9bi de asociere pentru s\xc4\x83v\xc3\xa2r\xc8\x99irea de infrac\xc8\x9biuni \xc8\x99i complicitate la infrac\xc8\x9biunea de omor calificat, fiind condamna\xc8\x9bi la c\xc3\xa2te 5 ani de \xc3\xaenchisoare. Cei doi asasini, Ioan Tofan \xc8\x99i Claudiu Irinel Bahn\xc4\x83, au fost acuza\xc8\x9bi de omor calificat \xc8\x99i condamna\xc8\x9bi la c\xc3\xa2te 23 de ani de \xc3\xaenchisoare _NEWLINE_A doua zi dup\xc4\x83 pronun\xc8\x9barea sentin\xc8\x9bei definitive, cehul Priplata a f\xc4\x83cut o cerere de am\xc3\xa2nare a execut\xc4\x83rii pedepsei, dar la 9 iunie 2005 Tribunalul Satu Mare, instan\xc8\x9ba de fond \xc8\x99i de executare, a emis un mandat de punere \xc3\xaen aplicare a pedepsei c\xc4\x83tre IPJ Bihor, pe raza c\xc4\x83ruia \xc3\xae\xc8\x99i avea domiciliul condamnatul. Cehul a contestat acest mandat \xc3\xaen justi\xc8\x9bie, cer\xc3\xa2nd am\xc3\xa2narea execut\xc4\x83rii pedepsei din motive de s\xc4\x83n\xc4\x83tate \xc8\x99i familiale \xc8\x99i f\xc4\x83c\xc3\xa2nd o cerere la Ministerul Justi\xc8\x9biei prin care solicita acceptul autorit\xc4\x83\xc8\x9bilor rom\xc3\xa2ne de a-\xc8\x99i executa pedeapsa de 8 ani \xc3\xaenchisoare \xc3\xaen Cehia. De\xc8\x99i cet\xc4\x83\xc8\x9beanul ceh avea \xc3\xaenc\xc4\x83 din iulie 2001 interdic\xc8\x9bie de p\xc4\x83r\xc4\x83sire a teritoriului Rom\xc3\xa2niei, Frantisek Priplata a p\xc4\x83r\xc4\x83sit fraudulos Rom\xc3\xa2nia \xc3\xaen noaptea de 28 spre 29 iulie 2005, cump\xc4\x83r\xc3\xa2nd un pa\xc8\x99aport unguresc falsificat._NEWLINE_Toate \xc3\xaencerc\xc4\x83rile de ob\xc8\x9binere a extr\xc4\x83d\xc4\x83rii sale din Cehia au fost soldate cu e\xc8\x99ec, tribunalele din aceast\xc4\x83 \xc8\x9bar\xc4\x83 refuz\xc3\xa2nd s\xc4\x83-l extr\xc4\x83deze.\n_START_SECTION_\nPostum\n_START_PARAGRAPH_\n\xc3\x8en anul 2001, s-au dezvelit dou\xc4\x83 busturi ale inginerului Virgil S\xc4\x83hleanu, unul \xc3\xaen fa\xc8\x9ba SC TEPRO SA \xc8\x99i altul la Cimitirul Eternitatea din Ia\xc8\x99i, unde acesta a fost \xc3\xaenmorm\xc3\xa2ntat. Monumentele au fost realizate prin eforturile financiare ale firmei, sindicatului \xc8\x99i Prim\xc4\x83riei. Sondicatul de la Tepro a primit denumirea de Sindicatul "Virgil S\xc4\x83hleanu Mittal Steel Ia\xc8\x99i"._NEWLINE_\xc3\x8en anul 2005, Cristian Chiriac a publicat cartea Istoria primului asasinat sindical din Rom\xc3\xa2nia, care se constituie \xc3\xaentr-un studiu am\xc4\x83nun\xc8\x9bit al cazului S\xc4\x83hleanu, pornind de la contextul politico-economic \xc3\xaen care s-a comis asasinatul \xc8\x99i termin\xc3\xa2nd cu dosarele de cercetare penal\xc4\x83 \xc8\x99i sentin\xc8\x9bele pronun\xc8\x9bate._NEWLINE_Pe data de 7 septembrie 2016, la 16 ani de la asasinarea lui Virgil S\xc4\x83hleanu, Prefectul Jude\xc8\x9bului Ia\xc8\x99i, Marian GRIGORA\xc8\x98, a anun\xc8\x9bat c\xc4\x83 va face demersurile necesare ca Sala Mare a Prefecturii Ia\xc8\x99i s\xc4\x83 poarte denumirea "Sala Virgil S\xc4\x83hleanu": "\xc3\xaen semn de respect pentru memoria sa \xc8\x99i \xc3\xaen vederea recunoa\xc8\x99terii importan\xc8\x9bei mi\xc8\x99c\xc4\x83rii sindicale, voi propune colectivului de lucru constituit pentru atribuirea de denumiri s\xc4\x83lilor de \xc8\x99edin\xc8\x9be din Prefectura Ia\xc8\x99i ca actuala Sala Mare s\xc4\x83 se numeasc\xc4\x83 Sala Virgil S\xc4\x83hleanu".'